section_heading: Vojna karijera
paragraph_text: Magnus von Eberhardt rođen je 6. prosinca 1855. u Berlinu. U prusku vojsku stupio je 1874. godine nakon čega je u razdoblju od 1871. do 1873. pohađao Prusku vojnu akademiju. Nakon završetka akademije služio je u različitim vojnim jedinicama, da bi potom 1900. bio raspoređen kao stožerni časnik u Glavni stožer. Čin pukovnika dostigao je 1903. godine, general bojnikom je postao 1907. godine, dok je 1911. godine promaknut u čin general poručnika kada je dobio i zapovjedništvo nad 19. pješačkom divizijom smještenom u Hannoveru. U ožujku 1913. godine postaje vojnim guvernerom Strasbourga koji je tada bio u sastavu Njemačkog Carstva.